The Bangles
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
The Bangles er ei amerikansk popgruppe som spiller gitarpop og har vokalharmonier inspirert av 1960-tallets folkrock og garasjerock. Gruppa fikk sitt gjennombrudd i 1986 med singlen Manic Monday.
The Bangles er en av få grupper i sin sjanger der alle medlemmene er kvinner som skriver egne sanger og spiller på platene. Bakgrunn The Bangles ble dannet i Los Angeles i 1981 av gitaristen Susanna Hoffs (født 1959), bassisten Annette Zilinskas (født 1962) og to søstre, gitaristen Vicki Peterson (født 1958) og trommeslageren Debbi Peterson (født 1961).Etter et selvtitulert minialbum (1982) ble Zilinskas i 1983 erstattet av Michael Steele (født Susanne Thomas, 1955), som hadde spilt i jentebandet The Runaways. The Bangles fikk kontrakt med CBS Records og ga ut det kritikerroste albumet All Over The Place (1984), som imidlertid solgte dårlig. Gjennombrudd Gjennombruddet kom i 1986 med singlen Manic Monday (skrevet av Prince), som er inkludert på albumet Different Light (1986) sammen med to andre kjempehits, If She Knew What She Wants og Walk Like An Egyptian. Så fulgte de store singlesuksessene Hazy Shade Of Winter (1987), In Your Room (1988) og balladen Eternal Flame, som gikk til topps verden over i 1989. Samme år ble The Bangles oppløst.Men etter at Hoffs bare hadde oppnådd moderat suksess som soloartist og de tre andre hadde holdt en forholdsvis lav profil, begynte de å spille sammen igjen i 1998. Albumet Doll Revolution (2003) ble imidlertid ingen salgs- eller kritikersuksess, og i 2005 sluttet Steele. I 2011 ga The Bangles ut Sweetheart Of The Sun. I 2018 ble originalbassist Annette Zilinskas igjen medlem av bandet. Les mer i Store norske leksikon pop rock Eksterne lenker The Bangles